12)

ceturtās daļas III sadaļas 1. nodaļu papildina ar šādu iedaļu: “4. iedaļa DECC atbilstības kritēriji 107.a pants Atbilstošie aktīvu veidi 1. Atbilstošais aktīva veids ir parāda instrumenti 2. panta 70.a) punktā minētās DECC definīcijas izpratnē. 2. DECC ir fiksēta beznosacījumu pamatsumma un kupona struktūra, kas atbilst 63. pantā noteiktajiem kritērijiem. Nodrošinājuma pūlā ir tikai kredītprasības, par kurām ir pieejama: a) īpaša DECC kredītu līmeņa datu veidlapa; vai b) ABS kredītu līmeņa datu veidlapa saskaņā ar 73. pantu. 3. Pamatā esošās kredītprasības ir tādas, kas ir piešķirtas dalībvalstī, kuras valūta ir euro, reģistrētajiem debitoriem. Iniciators ir Eurosistēmas darījuma partneris, kas ir reģistrēts dalībvalstī, kuras valūta ir euro, un emitents ir ieguvis kredītprasību no iniciatora. 4. DECC emitents ir ĪNS, kas dibināta dalībvalstī, kuras valūta ir euro. Darījuma puses, kas nav emitents, pamatā esošo kredītprasību debitori un iniciators, ir reģistrētas EEZ. 5. DECC ir denominētas euro vai kādā no to dalībvalstu, kuru valūta ir euro, bijušajām valūtām. 6. Pēc pozitīva novērtējuma veikšanas Eurosistēma apstiprina DECC struktūru kā atbilstošu kā Eurosistēmas nodrošinājumu. 7. DECC, iniciatoram, pamatā esošo kredītprasību debitoriem un attiecīgos gadījumos garantijas devējiem, pamatā esošajiem kredītprasību līgumiem un jebkādiem līgumiem, kas nodrošina pamatā esošo kredītprasību tiešu vai netiešu pārvešanu no iniciatora emitentam, piemērojamie tiesību akti ir emitenta reģistrācijas jurisdikcijas tiesību akti. 8. DECC atbilst emisijas vietas un norēķinu procedūru prasībām, kas noteiktas 66. un 67. pantā. 107.b pants Subordinācijas nepieļaujamība attiecībā uz DECC DECC nevar dot tādas tiesības uz pamatsummu un/vai procentiem, kuras pakārtotas tā paša emitenta citu parāda instrumentu turētāju tiesībām. 107.c pants Kredītkvalitātes prasības DECC atbilst Eurosistēmas kredītkvalitātes prasībām, kas noteiktas ceturtās daļas III sadaļas 2. nodaļas 3. iedaļā. 107.d pants Pamatā esošo kredītprasību iegāde, ko veic emitents Pamatā esošo kredītprasību pūlu emitents ir iegādājies no iniciatora tādā veidā, ko Eurosistēma uzskata par vērtspapīrošanu, “aktīvus pārdodot”, vai par līdzvērtīgu vērtspapīrošanai, “aktīvus pārdodot”, kas saistoša jebkurai trešai pusei, un tie nedrīkst būt pieejami iniciatoram un tā kreditoriem, t. sk. iniciatora maksātnespējas gadījumā. 107.e pants DECC atklātības prasības 1. DECC atbilst atklātības prasībām DECC struktūras līmenī un pamatā esošo individuālo kredītprasību līmenī. 2. DECC struktūras līmenī publiski pieejama detalizēta informācija par DECC galvenajiem darījumu datiem – tādiem kā darījuma dalībnieku identifikācijas dati, DECC galveno strukturālo iezīmju kopsavilkums, nodrošinājuma apraksta kopsavilkums un DECC noteikumi un nosacījumi. Veicot novērtējumu, Eurosistēma var pieprasīt no jebkuras trešās personās, kuru tā uzskata par svarīgu, t. sk. emitenta un/vai iniciatora, bet neaprobežojoties ar to, jebkādu darījuma dokumentāciju un juridiskus atzinumus, ko tā uzskata par nepieciešamiem. 3. Pamatā esošo individuālo kredītprasību līmenī padara pieejamus pilnvērtīgus un standartizētus kredītu līmeņa datus par pamatā esošo kredītprasību pūlu saskaņā ar procedūrām, kas izklāstītas VIII pielikumā, izņemot datus par ziņošanas biežumu un pārejas periodu. DECC ir atbilstoši, ja visas pamatā esošās kredītprasības ir viendabīgas, t. i., par tām iespējams sniegt pārskatu, izmantojot vienu kredītu līmeņa veidlapu. Eurosistēma var uzskatīt DECC par tādiem, kas nav viendabīgi, pēc attiecīgu datu izvērtēšanas. 4. Kredītu līmeņa datus ziņo vismaz reizi mēnesī, ne vēlāk kā mēneša laikā pēc aktualizēšanas pēdējā termiņa. Aktualizēšanas pēdējais termiņš, par kuru sniedz kredītu līmeņa datu pārskatu, ir kalendārā mēneša pēdējā diena. Ja kredītu līmeņa dati netiek ziņoti vai atjaunoti mēneša laikā pēc aktualizēšanas pēdējā termiņa, DECC vairs nav atbilstošs. 5. ABS piemērotās datu kvalitātes prasības piemēro DECC, tostarp īpašām DECC kredītu līmeņa datu veidlapām. DECC nepiemēro pārejas periodu, lai sasniegtu minimālo pieņemamo kredītu līmeņa datu kvalitātes novērtējumu. 6. Atbilstības novērtējumā Eurosistēma ņem vērā: a) jebkādu obligāto datu nesniegšanu; un b) to, cik bieži atsevišķi kredītu līmeņa datu lauki nesatur jēgpilnus datus. 107.f pants Atbilstošo pamatā esošo kredītprasību veidi 1. Katra pamatā esošā kredītprasība atbilst ceturtās daļas III sadaļas 1. nodaļas 1. iedaļā noteiktajiem kredītprasību atbilstības kritērijiem, ņemot vērā šajā pantā noteiktos grozījumus. 2. Lai nodrošinātu to, ka pamatā esošajām kredītprasībām ir spēkā esošs nodrošinājums un emitents un DECC turētāji var šīs prasības ātri realizēt iniciatora saistību neizpildes gadījumā, jāizpilda papildu juridiskās prasības, kas noteiktas 3.–9. punktā: a) pamatā esošo kredītprasību esības pārbaude; b) pamatā esošo kredītprasību mobilizācijas līguma spēkā esība; c) mobilizācijas pilnīga spēkā esamība attiecībā pret trešām personām; d) pamatā esošo kredītprasību pārvešanas ierobežojumu neesamība; e) pamatā esošo kredītprasību realizēšanas ierobežojumu neesamība; f) tādu ierobežojumu neesība, kuri saistīti ar banku darbības slepenību un konfidencialitāti. Nacionālo jurisdikciju specifiskās iezīmes detalizēti izklāstītas attiecīgajā NCB nacionālajā dokumentācijā. 3. Tās dalībvalsts, kurā reģistrēts iniciators, NCB vai uzraudzības iestādes, vai ārējie revidenti veic vienreizēju to procedūru piemērotības pārbaudi, kuras iniciators izmanto, lai Eurosistēmai sniegtu informāciju par pamatā esošajām kredītprasībām. 4. Lai apliecinātu pamatā esošo kredītprasību esību, dalībvalsts, kurā reģistrēts iniciators, NCB izmanto šādu pasākumu minimumu: a) tā vismaz reizi ceturksnī saņem no iniciatora rakstisku apstiprinājumu, kurā iniciators apstiprina: i) pamatā esošo kredītprasību esību (šo apstiprinājumu var aizstāt tās informācijas pārbaude, kura tiek glabāta centrālajos kredītreģistros, ja tādi ir); ii) pamatā esošo kredītprasību atbilstību Eurosistēmas piemērotajiem atbilstības kritērijiem; iii) ka pamatā esošās kredītprasības netiek vienlaikus izmantotas kā nodrošinājums par labu trešai personai un ka iniciators nemobilizēs šādas pamatā esošās kredītprasības kā nodrošinājumu Eurosistēmai vai trešai personai; iv) ka iniciators apņemsies attiecīgajai NCB ne vēlāk kā nākamās darbdienas laikā paziņot par jebkuru notikumu, kas būtiski ietekmē pamatā esošo kredītprasību nodrošinājuma vērtību, īpaši par līdzekļu pirmstermiņa, daļēju vai pilnīgu atmaksu, pamatā esošo kredītprasību nosacījumu pasliktināšanos un būtiskām to pārmaiņām; b) tās dalībvalsts, kurā atrodas iniciators, NCB vai attiecīgie centrālie kredītreģistri, banku uzraudzības kompetentās iestādes vai ārējie auditori veic izlases veida pārbaudes attiecībā uz iniciatoru sniegto rakstisko apstiprinājumu kvalitāti un precizitāti, saņemot dokumentus fiziski vai veicot pārbaudes uz vietas. Attiecībā uz katru pamatā esošo kredītprasību pārbaudītā informācija aptver vismaz tās iezīmes, kuras nosaka pamatā esošo kredītprasību esību un atbilstību. Attiecībā uz iniciatoriem ar ECAF apstiprinātām iekšējo reitingu sistēmām veic pamatā esošo kredītprasību kredītkvalitātes novērtējuma papildu pārbaudes, kas ietver SN pārbaudi attiecībā uz to DECC nodrošinošo kredītprasību debitoriem, kas tiek izmantotas kā nodrošinājums Eurosistēmas kredītoperācijās; c) to valstu NCB, kurās atrodas iniciators, uzraudzības iestādēm, ārējiem auditoriem vai centrālajiem kredītreģistriem, kuri veic pārbaudes atbilstoši 107.f panta 3. punkta, 4. punkta a) apakšpunkta vai 4. punkta b) apakšpunkta prasībām, jābūt pilnvarotiem, ja nepieciešams, ar līgumu vai atbilstoši valstī spēkā esošajām prasībām veikt šādus izziņas procesus. 5. Līgums par pamatā esošo kredītprasību pārvedumu emitentam vai par to mobilizāciju, tos pārvedot, cedējot vai ieķīlājot, ir spēkā starp emitentu un iniciatoru un/vai saņēmēju/cesionāru/ķīlas ņēmēju saskaņā ar nacionālajiem tiesību aktiem. Iniciators un/vai vajadzības gadījumā saņēmējs izpilda visas juridiskās formalitātes, kas vajadzīgas, lai nodrošinātu spēkā esošu, tiešu vai netiešu, pamatā esošo kredītprasību kā nodrošinājuma pārvedumu. Attiecībā uz paziņojumu debitoram piemēro šādus noteikumus, ņemot vērā piemērojamos nacionālos tiesību aktus. a) Iespējams, ka ir nepieciešams sniegt paziņojumu debitoram vai publiski reģistrēt: i) pamatā esošo kredītprasību (tiešu vai netiešu) pārvedumu emitentam; vai ii) ja darījuma partneri mobilizē DECC kā nodrošinājumu vietējai NCB, lai nodrošinātu šāda pārveduma vai mobilizācijas pilnīgu spēkā esamību attiecībā pret trešām personām; un īpaši iii) lai nodrošinātu emitenta nodrošinājuma tiesību prioritāti (attiecībā uz pamatā esošajām kredītprasībām) un/vai vietējās NCB nodrošinājuma tiesību prioritāti (attiecībā uz DECC kā nodrošinājumu) attiecībā pret citiem kreditoriem. Šādos gadījumos šī paziņošanas vai reģistrācijas prasība jāizpilda: i) iepriekš vai brīdī, kad pamatā esošā kredītprasība tiek faktiski (tieši vai netieši) pārvesta emitentam; vai ii) brīdī, kad darījuma partneri mobilizē DECC kā nodrošinājumu vietējai NCB. b) Ja debitora iepriekšēja (ex ante) informēšana vai publiska reģistrēšana nav nepieciešama atbilstoši a) apakšpunktam saskaņā ar spēkā esošo nacionālo dokumentāciju, jāveic debitora informēšana pēc notikušā fakta (ex post). Debitora informēšana pēc notikušā fakta (ex post) nozīmē, ka debitoram paziņo par to, ka pamatā esošās kredītprasības tika pārvestas vai mobilizētas saskaņā ar nacionālo dokumentāciju nekavējoties pēc saistību neizpildes gadījuma vai līdzīga kredītriska notikuma (kā precizēts nacionālajā dokumentācijā). c) Šā punkta a) un b) apakšpunkts veido minimāli izpildāmās prasības. Papildus minētajiem gadījumiem Eurosistēma var pieņemt lēmumu pieprasīt ex ante informēšanu vai reģistrēšanu, t. sk. arī attiecībā uz uzrādītāja instrumentiem. 6. Pamatā esošās kredītprasības ir pilnībā pārvedamas un var tikt pārvestas emitentam bez ierobežojumiem. Pamatā esošo kredītprasību līgumi vai cita veida līgumi, kas noslēgti starp iniciatoru un debitoru, neietver nekādus ierobežojošus nosacījumus par nodrošinājuma pārvešanu. Pamatā esošo kredītprasību līgumi vai cita veida līgumi, kas noslēgti starp iniciatoru un debitoru, neietver nekādus ierobežojošus nosacījumus par pamatā esošo kredītprasību realizēšanu, ieskaitot nosacījumus par realizēšanas veidu, laiku vai citas prasības attiecībā uz realizēšanu, lai Eurosistēma spētu realizēt DECC nodrošinājumu. 7. Neierobežojot 6. punktu, normas, kas ierobežo sindicētā aizdevuma daļu cesiju bankām, finanšu iestādēm un iestādēm, kuras regulāri iesaistās aizdevumu radīšanā, pirkšanā vai ieguldījumu veikšanā aizdevumos, vērtspapīros vai citos finanšu aktīvos, vai ir izveidotas šim mērķim, neuzskata par pamatā esošo kredītprasību realizācijas ierobežojumu. 8. Neierobežojot 6. un 7. punktu, kreditoru pārstāvi maksājumu iekasēšanai un sadalei un aizdevuma administrēšanai neuzskata par ierobežojumu sindicētā aizdevuma daļas pārvešanai un realizācijai ar nosacījumu, ka: a) kreditoru pārstāvis ir kredītiestāde, kas atrodas dalībvalstī; un b) pakalpojuma sniegšanas attiecības starp attiecīgo sindikāta dalībnieku un kreditoru pārstāvi var tikt nodotas tālāk kopā ar sindicētā aizdevuma daļu vai kā šīs daļas daļa. 9. Iniciators un debitors līgumiski vienojas, ka debitors bez nosacījumiem dod iniciatoram, emitentam un jebkuram darījuma partnerim, kas mobilizē DECC Eurosistēmai, atļauju izpaust Eurosistēmai informāciju par to pamatā esošo kredītprasību un debitoru, kuru vietējā NCB pieprasa, lai panāktu, ka pamatā esošajām kredītprasībām tiek izveidots spēkā esošs nodrošinājums un ka pamata esošās kredītprasības iespējams ātri realizēt iniciatora/emitenta saistību neizpildes gadījumā.”;